Λίζα ΜακΒέι

Η Λίζα ΜακΒέι Νόλαντ (γεννημένη το 1966/1967 στην Τάμπα της Φλόριντα) είναι Αμερικανίδα αστυνομικός, η οποία εργάζεται στο τμήμα προστασίας παιδιών αλλά και ως παρακινητική ομιλήτρια. Στην ηλικία των 17 ετών, απήχθη από τον Μπόμπι Τζο Λονγκ, έναν κατά συρροή δολοφόνο και βιαστή, ο οποίος είχε κακοποιήσει σεξουαλικά και δολοφονήσει δεκάδες γυναίκες στην περιοχή του κόλπου της Τάμπα το 1984. Η ΜακΒέι ήταν ένα από τα τελευταία θύματα του Λονγκ και οι πληροφορίες που παρείχε στην αστυνομία οδήγησαν στη σύλληψή του. Λίγα χρόνια μετά τη δοκιμασία της, η ΜακΒέι ξεκίνησε την καριέρα της στην αστυνομία.

 Ιστορικό κακοποίησης 
Η ΜακΒέι αφηγήθηκε λεπτομερώς την εμπειρία της ως θύμα κακοποίησης, η οποία ξεκίνησε πριν ακόμα από την απαγωγή της. «Κακοποιούμουν σεξουαλικά στο σπίτι. Ο σύντροφος της γιαγιάς μου συνήθιζε να βάζει ένα όπλο στον κρόταφό μου κάθε φορά που με παρενοχλούσε για τρία χρόνια. Δεν ήταν κάτι καινούριο για μένα. Το να με οδηγήσει μία κακιά κατάσταση σε μία άλλη κακιά κατάσταση είναι αυτό που μου έσωσε τη ζωή. Επειδή τη νύχτα πριν την απαγωγή έγραφα το σημείωμα αυτοκτονίας μου και την επόμενη νύχτα βρέθηκα να παλεύω για τη ζωή μου». Είχε εξαναγκαστεί από την εθισμένη στα ναρκωτικά και στο αλκοόλ μητέρα της να μετακομίσει στη γιαγιά της για να την φροντίζει στην ηλικία των 14 ετών, ενώ πριν από αυτό, μπαινόβγαινε στο σύστημα αναδοχής.

 Απαγωγή του 1984 
Στις 3 Νοεμβρίου 1984, καθώς η ΜακΒέι επέστρεφε από τη δουλειά στο σπίτι της γιαγιάς της με το ποδήλατό της, κάποιος την άρπαξε. Για 26 ώρες, την κρατούσε με κλειστά τα μάτια, τη σημάδευε με όπλο και τη βίαζε. Αργότερα έμαθε πως ο δράστης ήταν ο Λονγκ, ο οποίος ευθυνόταν για τουλάχιστον 10 δολοφονίες και πάνω από 50 βιασμούς.

Κατά τη διάρκεια της αιχμαλωσίας της, η ΜακΒέι προσέφυγε στο παιδικό μυαλό του απαγωγέα της και προσφέρθηκε να είναι η μυστική κοπέλα του. Έπειτα κατάφερε να αποσπάσει τη συμπάθειά του ισχυριζόμενη πως ήταν το μοναδικό παιδί ενός άρρωστου πατέρα που εξαρτώταν από εκείνη. Τον έπεισε να την απελευθερώσει, κάτι το οποίο έκανε σε μία απομακρυσμένη περιοχή, δίνοντάς της οδηγίες να κρατήσει τα μάτια της κλειστά για πέντε λεπτά ώστε εκείνος να φύγει. Φτάνοντας στο σπίτι, για πέντε ώρες ξυλοκοπήθηκε και ανακρίθηκε για το πού βρισκόταν. Επέμενε και παρέμεινε συνεπής στην ιστορία της κι έτσι έγινε κλήση στην αστυνομία.

Η ΜακΒέι είχε αποθηκεύσει στη μνήμη της αρκετές λεπτομέρειες για την απαγωγή της, ενώ άφηνε επίτηδες τα αποτυπώματά της σε αρκετές επιφάνειες στο μπάνιο του Λονγκ, για να βοηθήσει την αστυνομία να επιβεβαιώσει την παρουσία της εκεί σε περίπτωση θανάτου της. Μέσω της περιγραφής που έδωσε για τον άνθρωπο που την κρατούσε, για το αυτοκίνητό του, τον δρόμο που ακολούθησε και άλλες λεπτομέρειες, η αστυνομία κατάφερε να εντοπίσει τον Λονγκ και να τον συνδέσει και με άλλα εγκλήματα. Η αστυνομία ξεκίνησε μία επιχείρηση παρακολούθησης και συνέλαβε τον Λονγκ στις 16 Νοεμβρίου 1984 για σεξουαλικά εγκλήματα και για την απαγωγή της ΜακΒέι.

Στις 23 Σεπτεμβρίου 1985, ο Λονγκ δήλωσε ένοχος για τα εγκλήματά του ενάντια στη ΜακΒέι και σε επιπλέον οκτώ κατηγορίες δολοφονίας πρώτου βαθμού, οκτώ κατηγορίες απαγωγής και εφτά κατηγορίες σεξουαλικών εγκλημάτων. Καταδικάστηκε σε ισόβια για κάθε κατηγορία στην Κομητεία του Χίλσμπορο και, επιπρόσθετα, καταδικάστηκε δύο φορές σε θάνατο για τις δολοφονίες των Μισέλ Ντένις Σιμς και Βιρτζίνια Τζόνσον.

Η ΜακΒέι και ένα άλλο θύμα του που επιβίωσε, η Λίντα Νάτολ, ήταν παρούσες κατά τη διάρκεια της εκτέλεσής του στις 23 Μαΐου 2019.

 Καριέρα 
Το 1994, η ΜακΒέι ξεκίνησε να εργάζεται στο τμήμα Πάρκων και Αναψυχής της Κομητείας του Χίλσμπορο. Όταν ανέφερε μία διάρρηξη που έγινε στα γραφεία τους, ο αστυνομικός που ήρθε να καταγράψει το γεγονός της είπε: «Έχεις το τσαγανό για να γίνεις αστυνομικός. Το σκέφτηκες ποτέ;» Το 1999, μεταφέρθηκε στο Γραφείο του Σερίφη της Κομητείας του Χίλσμπορο ως αποστολέας. Φοίτησε στην αστυνομική ακαδημία και διορίστηκε ως αστυνομικός το 2004. Εργάζεται στο ίδιο τμήμα που βρήκε και συνέλαβε τον απαγωγέα της και ειδικεύεται στην καταπολέμηση σεξουαλικών εγκλημάτων και στην προστασία παιδιών.

Εργάζεται επίσης ως αστυνομικός πόρων σε σχολείο μέσης εκπαίδευσης και χρησιμοποιεί την ιστορία της για να διδάξει τους μαθητές πώς να χειρίζονται πιθανές επικίνδυνες καταστάσεις.

 Στα Μ.Μ.Ε. 
 Η ΜακΒέι αφηγείται την ιστορία της στο βιβλίο του Τζόι Γουέλμαν που κυκλοφόρησε το 1997 με τίτλο Smoldering Embers.
 Το 2013, η ΜακΒέι συμμετείχε στο επεισόδιο «Nobody's Victim» της εγκληματολογικής σειράς ντοκιμαντέρ Surviving Evil με παρουσιάστρια τη Χαρίσμα Καρπέντερ.
 Η ιστορία της ΜακΒέι δραματοποιήθηκε το 2018 σε τηλεοπτική ταινία με τίτλο Πιστέψτε με: Η Απαγωγή της Λίζα ΜακΒέι, η οποία προβλήθηκε για πρώτη φορά στα κανάλια Showcase (Καναδάς) και Lifetime (ΗΠΑ), ενώ μετέπειτα κυκλοφόρησε και στην πλατφόρμα του Netflix.

 Παραπομπές 

Κατηγορία:Αμερικανοί θύματα εγκληματικών ενεργειών